Source: http://konstantinosverros.blogspot.com/
Timestamp: 2018-09-24 23:49:23+00:00
Document Index: 26212752

Matched Legal Cases: ['ΑΕΔ\n', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ\n', 'ΑΕΔ\n', 'ΑΕΔ\n', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Κωνσταντίνος Βέρρος
Σκέψεις, απόψεις, συμβουλές
Δευτέρα, 16 Οκτωβρίου 2017
Διευκρινίσεις σχετικά με τα απαραίτητα προσόντα για την πρόσληψη 305 Εργασιακών Συμβούλων από τον ΟΑΕΔ
Πρόσφατα διέρρευσαν στον Τύπο και στα μέσα κοινωνικής δικτύωσης, πληροφορίες σχετικά με τα απαραίτητα ακαδημαϊκά προσόντα για την πρόσληψη 305 Εργασιακών Συμβούλων Πανεπιστημιακής Εκπαίδευσης (ΠΕ) από τον Οργανισμό Απασχόλησης Εργατικού Δυναμικού, οι οποίες δίνουν στρεβλή εικόνα για τα τυπικά προσόντα που θα πρέπει να έχουν οι υποψήφιοι για την κάλυψη των θέσεων αυτών.
Η προκήρυξη, που βρίσκεται στο στάδιο δημοσίευσης σε ΦΕΚ, εξαρχής συντάχθηκε και προβλέπει ότι για την κάλυψη 221 θέσεων Εργασιακών Συμβούλων Ανέργων, οι υποψήφιοι πρέπει να κατέχουν οποιοδήποτε πτυχίο ή δίπλωμα ΑΕΙ ή δίπλωμα ανοιχτού Πανεπιστημίου και τα ακόλουθα απαραίτητα προσόντα:
Μεταπτυχιακό τίτλο σπουδών ετήσιας τουλάχιστον διάρκειας στην Επαγγελματική Συμβουλευτική και Προσανατολισμό ή Συμβουλευτική και Επαγγελματικό Προσανατολισμό ή Συμβουλευτική Ψυχολογία ή Κοινωνική Ψυχολογία ή Εφαρμοσμένη Ψυχολογία ή Κοινωνικό Αποκλεισμό μειονεκτουσών ομάδων ή Κοινωνική Εργασία ή Κοινωνική Πολιτική ή Κοινωνιολογία
Ή Εμπειρία τουλάχιστον δύο ετών στη Συμβουλευτική και στον Επαγγελματικό Προσανατολισμό - Επαναπροσανατολισμό ανέργων ή ευπαθών ομάδων ή/και στη Συμβουλευτική Αναζήτηση Εργασίας ανέργων, σε ατομικό ή ομαδικό επίπεδο ή και στη διερεύνηση του προφίλ και στη διάγνωση των αναγκών ανέργων για την ένταξή ή επανένταξή τους στην αγορά εργασίας.
Για την κάλυψη 84 θέσεων Εργασιακών Συμβούλων Εργοδοτών οι υποψήφιοι θα πρέπει να κατέχουν έναν από τα ακόλουθα πτυχία ή διπλώματα: Οικονομικής και Περιφερειακής Ανάπτυξης, Βιομηχανικής Διοίκησης και Τεχνολογίας, Δημόσιας Διοίκησης με κατεύθυνση Δημόσιας Οικονομικής, Διεθνών Ευρωπαϊκών Οικονομικών και Πολιτικών Σπουδών, Διεθνών και Ευρωπαϊκών Οικονομικών Σπουδών, Διεθνών και Ευρωπαϊκών Σπουδών με κατεύθυνση Διεθνών και Ευρωπαϊκών Οικονομικών Σπουδών, Διεθνών Οικονομικών Σχέσεων και Ανάπτυξης, Διοίκησης Επιχειρήσεων, Διοίκησης Επιχειρήσεων και Οργανισμών, Διοίκηση Επιχειρήσεων Αγροτικών Προϊόντων και Τροφίμων, Επιχειρησιακής Έρευνας και Στρατηγικής Πωλήσεων, Λογιστικής και Χρηματοοικονομικής, Λογιστικής Χρηματοοικονομικής και Ποσοτικής Ανάλυσης, Μάρκετινγκ και Επικοινωνία, Μάρκετινγκ και Διοίκηση Λειτουργιών, Μάρκετινγκ Αγροτικών Προϊόντων, Ναυτιλιακών Σπουδών, Ναυτιλίας και Επιχειρηματικών Υπηρεσιών, Οικονομικής Επιστήμης, Οικονομικής και Περιφερειακής Ανάπτυξης, Οικονομικών Επιστημών, Οικονομικής και Διοίκησης Τουρισμού, Οργάνωσης και Διαχείρισης Αγροτικών Εκμεταλλεύσεων, Οργάνωσης και Διοίκησης Επιχειρήσεων, Οργάνωσης και Διαχείρισης Αθλητισμού, Περιφερειακής και Οικονομικής Ανάπτυξης, Στατιστικής, Στατιστικής και Αναλογιστικής Επιστήμης , Στατιστικής και Ασφαλιστικής Επιστήμης, Στατιστικής και Αναλογιστικών Χρηματοοικονομικών Μαθηματικών, Μαθηματικών Εισαγωγική Κατεύθυνση Στατιστικής και Αναλογιστικών- Χρηματοοικονομικών Μαθηματικών, Μαθηματικών Εισαγωγική Κατεύθυνση Στατιστικής και Αναλογιστικών Χρηματοοικονομικών Μαθηματικών, Τεχνολογίας και Συστημάτων Παραγωγής και Χρηματοοικονομική και Τραπεζική Διοικητική.
Επιπλέον απαραίτητα προσόντα για την κάλυψη των θέσεων Συμβούλων Εργοδοτών είναι: Μεταπτυχιακός τίτλος σπουδών ετήσιας τουλάχιστον διάρκειας στην Οικονομική Επιστήμη ή Διοίκηση Επιχειρήσεων ή Επιχειρηματική Συμβουλή στην αγροτική ανάπτυξη ή Μάνατζμεντ ή Μάρκετινγκ ή Διοίκηση Ανθρώπινων Πόρων/Ανθρώπινου Δυναμικού ή Λογιστική και Χρηματοοικονομική ή Λογιστική και Ελεγκτική ή Οργάνωση και Διοίκηση Δημόσιων Υπηρεσιών ή Λογιστική και έλεγχο Δημόσιων Οργανισμών και Επιχειρήσεων.
Η προκήρυξη, που θα περιγράφει αναλυτικά τα αντικείμενα των θέσεων, τον πίνακα κατάταξης αλλά και τα απαραίτητα προσόντα ακαδημαϊκά και κοινωνικά, θα δημοσιευτεί στην Εφημερίδα της Κυβέρνησης στο άμεσο προσεχές διάστημα.
Πηγή e-forologia.gr
Αναρτήθηκε από K_Verros στις 6:25 μ.μ.
Ετικέτες ΕΡΓΑΣΙΑ, ΕΡΓΑΣΙΑΚΟΙ ΣΥΜΒΟΥΛΟΙ, ΟΑΕΔ, ΠΡΟΚΗΡΥΞΗ, ΠΡΟΣΟΝΤΑ
ΟΑΕΔ: Τελειώνει το επίδομα ανεργίας; Δείτε τα «μπόνους» επιδόματα που δικαιούστε!
Η ενίσχυση των ανέργων από τον ΟΑΕΔ δεν εξαντλείται στο τακτικό επίδομα ανεργίας από τον οργανισμό. Ο ΟΑΕΔ δίνει τρία σε όσους τελειώνει το 12μηνο και σταματούν να λαμβάνουν την τακτική επιδότηση. Tα επιδόματα αυτά που δίνει ο ΟΑΕΔ εφόσον πληρούν τα κριτήρια είναι το επίδομα λήξης, το επίδομα μακροχρόνια ανέργων και ειδικό τριμηνιαίο βοήθημα.
Τριμηνιαίο Επίδομα
Ειδικό βοήθημα, δικαιούνται οι ασφαλισμένοι, εφόσον δεν συγκεντρώνουν προϋποθέσεις τακτικής επιδότησης, παραμένουν άνεργοι επί τρεις μήνες, έχουν πραγματοποιήσει στην ασφάλιση ανεργίας εξήντα (60) τουλάχιστον ημέρες εργασίας στο έτος που προηγείται της έναρξης του τριμήνου και δεν υπάγονται στις κατηγορίες του άρθρου 22 του Ν. 1836/89 (οικοδόμοι, λατόμοι, ασβεστοποιοί, μουσικοί, τραγουδιστές κ.λ.π). Ο ασφαλισμένος μπορεί να λάβει το ειδικό βοήθημα μέχρι και τρεις φορές μέσα στο αυτό ημερολογιακό έτος. Στην περίπτωση που συγκεντρώνει τις προϋποθέσεις για την καταβολή του ειδικού βοηθήματος περισσότερες από μια φορά στο αυτό ημερολογιακό έτος, δεν απαιτείται η προϋπόθεση των εξήντα ημερομισθίων που απαιτείται μόνο για την πρώτη καταβολή του βοηθήματος.
Επίσης ο ασφαλισμένος πρέπει να έχει τεθεί, σε όλο το καθοριζόμενο σ’ αυτές χρονικό διάστημα, στη διάθεση της αρμόδιας Υπηρεσίας Απασχόλησης του ΟΑΕΔ.
Για την καταβολή του ειδικού βοηθήματος απαιτείται επιπλέον το ετήσιο καθαρό οικογενειακό εισόδημα του ασφαλισμένου να μην υπερβαίνει ένα συγκεκριμένο ποσό, (για το έτος 2015 το ποσό αυτό ανέρχεται στα 10.564.93 €) όπως αυτό αποδεικνύεται από έγγραφο της οικείας οικονομικής εφορίας. Το ποσό αυτό αυξάνεται κατά 293,47 € κάθε ημερολογιακό έτος.
ΥΨΟΣ ΒΟΗΘΗΜΑΤΟΣ
Το ύψος του βοηθήματος είναι ίσο προς 15 βασικά επιδόματα ανεργίας.
1) Πρόσφατο Εκκαθαριστικό Εφορίας ή αντίγραφο φορολογικής δήλωσης .
2) Δελτίο ανεργίας σε ισχύ.
3) ΙΒΑΝ λογ/σμού ΕΤΕ στον οποίο ο ενδιαφερόμενος πρέπει να εμφανίζεται ως πρώτος δικαιούχος.
Ειδικό Βοήθημα μετά τη Λήξη της Τακτικής Επιδότησης Ανεργίας
Ειδικό βοήθημα δικαιούνται οι ασφαλισμένοι που παραμένουν άνεργοι κατά την ημερομηνία καταβολής του βοηθήματος, εφόσον παρέμειναν άνεργοι επί ένα μήνα μετά την λήξη της τακτικής επιδότησης ανεργίας και δεν υπάγονται στις κατηγορίες του άρθρου 22 του Ν. 1836/89 (οικοδόμοι, λατόμοι, ασβεστοποιοί, μουσικοί, τραγουδιστές κλπ).
Προϋποθέσεις
Για την καταβολή του ειδικού βοηθήματος οι ασφαλισμένοι απαιτείται:
να παραμένουν άνεργοι επί ένα μήνα μετά την λήξη της τακτικής επιδότησης ανεργίας
το ετήσιο καθαρό οικογενειακό εισόδημα να μην υπερβαίνει ένα συγκεκριμένο ποσό, (για το έτος 2016 το ποσό αυτό ανέρχεται στα 10.858,4 €) όπως αυτό αποδεικνύεται από έγγραφο της οικείας οικονομικής εφορίας. Το ποσό αυτό αυξάνεται κατά 293,47 € κάθε ημερολογιακό έτος να μην υπάγονται στις κατηγορίες του άρθρου 22 του Ν. 1836/89 (οικοδόμοι, λατόμοι, ασβεστοποιοί, μουσικοί, τραγουδιστές κλπ).
Οι δικαιούχοι του επιδόματος μακροχρονίως ανέργων δεν μπορούν να λάβουν το ειδικό βοήθημα μετά τη λήξη της τακτικής επιδότησης.
Διαδικασία Υποβολής Αίτησης – Παραλαβή Απόφασης
Το ειδικό βοήθημα καταβάλλεται με απόφαση του Δ/ντη της αρμόδιας Υπηρεσίας παροχών του ΟΑΕΔ ύστερα από αίτηση του ενδιαφερόμενου, η οποία υποβάλλεται ή ηλεκτρονικά, μέσω του e-services ή μέσω των ΚΕΠ μέσα σε δύο μήνες από την λήξη του συγκεκριμένου χρονικού διαστήματος
Η παραλαβή της απόφασης γίνεται, είτε μέσω του ατομικού σας λογαριασμού στο e-services του ΟΑΕΔ, είτε από το ΚΠΑ 2 ΟΑΕΔ όπου υποβλήθηκε το αίτημά σας.
1) Πρόσφατο Εκκαθαριστικό Εφορίας ή αντίγραφο φορολογικής δήλωσης.
Ύψος Βοηθήματος
Το ύψος του βοηθήματος είναι ίσο προς 13 ημερήσια επιδόματα ανεργίας.
Επίδομα Μακροχρονίως Ανέργων
Δικαιούχοι του επιδόματος μακροχρονίως ανέργων είναι Έλληνες υπήκοοι και οι υπήκοοι κρατών μελών της Ευρωπαϊκής Ένωσης που είναι ασφαλισμένοι κατά της ανεργίας.
1) Ηλικία από 20 μέχρι 66 ετών.
Ως ημερομηνία αφετηρίας για τη συμπλήρωση του 20ου και 66ου έτους, λογίζεται η ημερομηνία γέννησης του δικαιούχου. Κρίσιμος χρόνος συνδρομής της προϋπόθεσης των ορίων ηλικίας είναι ο χρόνος υποβολής της αίτησης.
2) Εξάντληση 12μηνης τακτικής επιδότησης ανεργίας.
Δικαιούχοι είναι και όσοι έχουν εξαντλήσει 12μηνη επιδότηση ακόμη και αν την έλαβαν τμηματικά (δηλ. με αναστολές και συνεχίσεις), και υποβάλλουν την αίτηση εντός αποσβεστικής προθεσμίας δυο (2) μηνών, από τη λήξη της 12μηνης τακτικής επιδότησης.
Οι τακτικά επιδοτούμενοι λόγω συνέχισης με βάση το άρθρο 20 του ν.δ. 2961/54, που κατά τη λήξη του υπολοίπου της 12μηνης επιδότησης δεν έχουν συμπληρώσει χρόνο παραμονής αδιαλείπτως επί 12μηνο στα μητρώα ανέργων του ΟΑΕΔ, δύνανται να υποβάλλουν τη σχετική με το επίδομα μακροχρονίως ανέργων αίτηση, μέσα σε αποσβεστική προθεσμία δύο (2) μηνών από τη συμπλήρωση της αδιάλειπτης 12μηνης παραμονής.
ΠΡΟΣΟΧΗ: δεν είναι δικαιούχοι οι άνεργοι των οποίων η εγκριτική απόφαση χορήγησης τακτικής επιδότησης ανεργίας είναι μικρότερη των δώδεκα μηνών .
3) Να έχουν συμπληρώσει κατά την ημερομηνία υποβολής της σχετικής αίτησης, χρόνο ανεργίας αδιαλείπτως επί δωδεκάμηνο, παραμένουν εγγεγραμμένοι στα μητρώα ανέργων του ΟΑΕΔ.
4)Το ετήσιο οικογενειακό εισόδημα να μην υπερβαίνει τα 10.000 ΕΥΡΩ.
Οι ενδιαφερόμενοι υποβάλλουν, εντός αποσβεστικής προθεσίας δυο (2) μηνών από τη λήξη της τακτικής επιδότησης ανεργίας, τις αιτήσεις και τα απαραίτητα δικαιολογητικά με τους εξής τρόπους:
αυτοπροσώπως στις αρμόδιες Υπηρεσίες του ΟΑΕΔ του τόπου κατοικίας τους ή της τελευταίας απασχόλησής τους
ηλεκτρονικά, μέσω του e-services.
μέσω των ΚΕΠ
1) Αίτηση του δικαιούχου προς την Υπηρεσία ΟΑΕΔ του τόπου διαμονής του ή της τελευταίας επιδότησης αυτού.
2) Επικυρωμένο αντίγραφο του εκκαθαριστικού σημειώματος φόρου εισοδήματος του προηγούμενου της άσκησης οικονομικού έτους, από οποιαδήποτε διοικητική αρχή ή ΚΕΠ, ή απλή φωτοτυπία του ως άνω εκκαθαριστικού σημειώματος, που συνοδεύεται από την υπεύθυνη δήλωση του άρθρου 8 του ν. 1589/1986, στην οποία ο ενδιαφερόμενος βεβαιώνει την ακρίβεια των δηλούμενων σε αυτό στοιχείων ή εκτύπωση του προαναφερθέντος εκκαθαριστικού σημειώματος που χορηγείται μέσω του συστήματος TAXISNET, χωρίς περαιτέρω διατυπώσεις ή διαδικασία επικύρωσής του.
3) Υπεύθυνη Δήλωση του δικαιούχου , η οποία είναι συνημμένη στη σχετική αίτηση, όπου βεβαιώνονται τα παρακάτω:
ότι έλαβε γνώση των χρονικών διαστημάτων της υποχρεωτικής του εμφάνισης στον ΟΑΕΔ.
ότι αναλαμβάνει την υποχρέωση να ενημερώσει την αρμόδια Υπηρεσία για τους λόγους απώλειας της ιδιότητας του ανέργου εντός οκτώ (8) εργάσιμων ημερών και οπωσδήποτε πριν από τη λήξη του μήνα επιδότησης.
ότι έλαβε γνώση ότι μετά την άρση του λόγου αναστολής και για να συνεχιστεί η επιδότησή του, οφείλει να παρουσιαστεί στην αρμόδια Υπηρεσία του Οργανισμού το αργότερο μέσα σε εξήντα (60) ημέρες από την ημερομηνία άρσης του λόγου αναστολής.
ότι υποχρεούται να ανταποκριθεί σε οποιαδήποτε κλήση της αρμόδιας Υπηρεσίας για αυτοπρόσωπη εμφάνισή του εντός της προθεσμίας που θα του ορίζει.
ότι υποχρεούται σε περίπτωση αλλαγής του τόπου κατοικίας ή διαμονής του, να το δηλώσει στην αρμόδια Υπηρεσία.
ότι όσα δικαιολογητικά καταθέτει σε φωτοαντίγραφα είναι ακριβή φωτοαντίγραφα από τα πρωτότυπα.
4) Παραστατικό ταυτοπροσωπίας σε ισχύ (δελτίο αστυνομικής ταυτότητας, διαβατήριο κ.λ.π.)
5) Πρόσφατο πιστοποιητικό οικογενειακής κατάστασης για τους έχοντες ανήλικα τέκνα.
6) Επίσημο έγγραφο από το οποίο θα προκύπτει ο ΑΜΚΑ.
Διάρκεια / Ποσό Επιδότησης
Το ύψος του επιδόματος καθορίζεται στο ποσό των 200 ΕΥΡΩ και χορηγείται προσωπικά στον ίδιο το δικαιούχο για όσο χρονικό διάστημα είναι άνεργος και σε καμία περίπτωση πέρα από 12 μήνες.
Το επίδομα αυτό δεν επιδέχεται προσαυξήσεις, είναι προσωποπαγές και δεν μεταβιβάζεται.
Υποχρεωτική Παρουσία κατά τη διάρκεια της επιδότησης
Ο επιδοτούμενος άνεργος μετά την υποβολή της αίτησης για επιδότηση είναι υποχρεωμένος:
να εμφανιστεί, για πρώτη φορά, τον τρίτο μήνα από την ημερομηνία υποβολής της αίτησης, αυτοπροσώπως και αποκλειστικά στην Υπηρεσία στην οποία κατέθεσε την αίτησή του, στο χρονικό διάστημα που υπάρχει τυπωμένο σε αυτή, χωρίς να απαιτείται άλλη ενημέρωση από την Υπηρεσία του ΟΑΕΔ να εμφανίζεται, μετά την πρώτη φορά, αυτοπροσώπως σε οποιαδήποτε Υπηρεσία του ΟΑΕΔ, στα χρονικά διαστήματα δήλωσης παρουσίας του, όπως αυτά αναγράφονται αναλυτικά στην «Απόφαση Υπαγωγής στην Επιδότηση» που έχει παραλάβει από την αρμόδια Υπηρεσία του ΟΑΕΔ να δηλώνει την παρουσία του μόνο τον τρίτο μήνα κάθε τριμήνου επιδότησης.
Η δήλωση παρουσίας για τους επιδοτούμενους άνεργους πραγματοποιείται ΑΠΟΚΛΕΙΣΤΙΚΑ στις Υπηρεσίες του ΟΑΕΔ στα αρμόδια Τμήματα Ασφάλισης και σε καμία περίπτωση μέσω των ηλεκτρονικών υπηρεσιών του ΟΑΕΔ ή των Κέντρων Εξυπηρέτησης Πολιτών (ΚΕΠ).
Πηγή: newsbomb.gr
Αναρτήθηκε από K_Verros στις 11:19 π.μ.
Ετικέτες ΑΝΕΡΓΙΑ, ΕΠΙΔΟΜΑ, ΟΑΕΔ, ΤΡΙΜΗΝΙΑΙΟ
ΟΑΕΔ – Κοινωφελής εργασία: Έρχονται 7.685 προσλήψεις σε 34 δήμους
Θέμα ημερών είναι η έκδοση της νέας προκήρυξης που αφορά την υλοποίηση προγράμματος κοινωφελούς εργασίας για 7.685 μακροχρόνια ανέργους σε 34 δήμους της χώρας. Οι άνεργοι – ωφελούμενοι του προγράμματα θα εργαστούν σε διάφορες υπηρεσίες των ΟΤΑ για διάστημα οκτώ μηνών με καθεστώς πλήρους απασχόλησης.
Αντικείμενο της Δράσης είναι η δημιουργία θέσεων πλήρους απασχόλησης μέσω της τοποθέτησης προσωπικού σε Δήμους – Θύλακες Υψηλής Ανεργίας.
Μετά την έκδοση της σχετικής προκήρυξης θα ακολουθήσει άμεσα η διαδικασία υποβολής των αιτήσεων από τους ενδιαφερόμενους.
Στόχος του προγράμματος είναι η άμεση αντιμετώπιση της ανεργίας πληθυσμιακών ομάδων που πλήττονται εξαιτίας της οικονομικής κρίσης και της μακράς ύφεσης ειδικά σε περιοχές με υψηλά ποσοστά ανεργία και αφετέρου η αναβάθμιση των προσόντων των συμμετεχόντων, ώστε να διευκολυνθούν στην επανένταξή τους στην αγορά εργασίας. Προκειμένου να επιτευχθεί ο στόχος της διευκόλυνσης της επανένταξης των ανέργων στην αγορά εργασίας προβλέπονται δράσεις ενεργοποίησης των ωφελουμένων, όπως συμβουλευτική, κατάρτιση κ.λπ.
Αναφορικά με τη συμβουλευτική, στα ΚΠΑ2 του ΟΑΕΔ θα προσφέρονται δύο υποχρεωτικές συνεδρίες στους ωφελουμένους, κατά την είσοδο και την έξοδό τους στην πράξη χωρίς κόστος, με όρους που θα εξειδικεύονται στην προκήρυξη του ΟΑΕΔ.
Ανάμεσα στις ειδικότητες που θα ζητούνται από τους δήμους για την πρόσληψη των ανέργων είναι: Κοινωνικοί φροντιστές, φωτογράφοι, γεωπόνοι, μηχανικοί περιβάλλοντος, κτηνίατροι, βιβλιοθηκονόμοι, οικοδόμοι, μηχανολόγοι μηχανικοί, δημοσιογράφοι, βρεφοκόμοι, τοπογράφοι, τραπεζοκόμοι, χειριστές Η/Υ, ψυκτικοί, λογοθεραπευτές, ελαιοχρωματιστές, νηπιαγωγοί, γενικών καθηκόντων, οικονομικού, δασολόγοι, δάσκαλοι, θεατρολόγοι, βοηθοί βρεφονηπιοκόμων, νοσηλευτές, οδηγοί, μάγειρες, ξεναγοί, κ.α
Προϋποθέσεις συμμετοχής των ανέργων
Οι ωφελούμενοι απαιτείται να είναι εγγεγραμμένοι άνεργοι στα μητρώα ανέργων του ΟΑΕΔ και πρέπει να ανήκουν σε μία τουλάχιστον από τις παρακάτω κατηγορίες:
Εγγεγραμμένοι άνεργοι στα μητρώα ανέργων του ΟΑΕΔ, μέλη οικογενειών στις οποίες δεν εργάζεται κανείς και οι σύζυγοι αυτών είναι εγγεγραμμένοι άνεργοι στα μητρώα ανέργων του ΟΑΕΔ
Εγγεγραμμένοι άνεργοι στα μητρώα ανέργων του ΟΑΕΔ, μέλη μονογονεϊκών οικογενειών στις οποίες δεν εργάζεται κανείς
Εγγεγραμμένοι μακροχρόνια άνεργοι στα μητρώα ανέργων του ΟΑΕΔ
Άνεργοι πτυχιούχοι ΑΕΙ πανεπιστημιακού και τεχνολογικού τομέα, εγγεγραμμένοι στα μητρώα ανέργων πτυχιούχων του ΟΑΕΔ
Εγγεγραμμένοι άνεργοι στα μητρώα ανέργων του ΟΑΕΔ άνω των 29 ετών
Εγγεγραμμένοι στα μητρώα ανέργων ΑμεΑ του ΟΑΕΔ. Υπενθυμίζουμε ότι ποσοστό 15% των θέσεων θα καλυφθεί από ΑμεΑ, βάσει της νέας νομοθεσίας.
Ιδιότητα δικαιούχου του «Κοινωνικού Εισοδήματος Αλληλεγγύης» (ΚΕΑ).
Κατανομή θέσεων ανά δήμο
Αγίας Βαρβάρας 105
Αιγάλεω 234
Αλεξάνδρειας 86
Αχαρνών 439
Βέροιας 173
Γρεβενών 77
Δέλτα 103
Δράμας 195
Ήλιδας 114
Θεσσαλονίκης 1083
Ιλίου 288
Καρδίτσας 259
Καστοριάς 129
Κιλκίς 155
Κοζάνης 264
Κύμης – Αλιβερίου 66
Λαγκαδά 141
Λαυρεωτικής 52
Λαμιέων 247
Λεβαδέων 101
Μεγάρων 110
Νάουσας 66
Ναυπακτίας 92
Νέαπολης Συκεών 347
Νίκαιας – Ρέντη 450
Ξάνθης 337
Ορεστιάδας 44
Πατρέων 1058
Πετρούπολης 143
Πρέβεζας 86
Πύργου 211
Τρικκαίων 263
Φλώρινας 98
Χαλκηδόνας 69
Αναρτήθηκε από K_Verros στις 11:09 π.μ.
Ετικέτες ΑΠΑΣΧΟΛΗΣΗ, ΔΗΜΟΙ, ΚΟΙΝΩΦΕΛΗΣ ΕΡΓΑΣΙΑ, ΟΑΕΔ, ΠΡΟΓΡΑΜΜΑ
Παρασκευή, 13 Οκτωβρίου 2017
Από 1 Ιανουαρίου 2018 η επιστροφή αναδρομικών σε συνταξιούχους
Για τις επιστροφές αναδρομικών από τον κλάδο υγείας, αλλά και την εκκαθάριση των εκκρεμών συντάξεων, κύριων και επικουρικών, αναφέρθηκε μεταξύ άλλων η γενική γραμματέας Κοινωνικών Ασφαλίσεων, κα. Στέλλα Βρακά μιλώντας σε ραδιοφωνικό σταθμό.
Σχετικά με την εμβόλιμη πληρωμή των νέων κύριων συντάξεων που καταβλήθηκαν στις 10/11/2017 από τον ΕΦΚΑ ανέφερε ότι «έγινε μια εμβόλιμη διαδικασία πληρωμής νέων συντάξεων και είναι κάτι το οποίο εξετάζουμε να αποκτήσει ένα σταθερό χαρακτήρα».
Σε ερώτηση σχετικά με την εκκαθάριση των εκκρεμών συντάξεων η κα. Βρακά απάντησε ότι «γίνεται μια μεγάλη προσπάθεια στον ΕΦΚΑ να εκκαθαριστούν όλες οι εκκρεμείς αιτήσεις συνταξιοδότησης . Έγινε επίσης μεγάλη προσπάθεια εκκαθάρισης του Μητρώου εκκρεμών αιτήσεων συνταξιοδότησης, όσον αφορά τις κύριες συντάξεις». Για τις επικουρικές συνέχισε ότι γίνεται εξίσου προσπάθεια στο νέο φορέα, το ΕΤΕΑΕΠ, να γίνει η ακριβής καταγραφή.
Όσον αφορά την επιστροφή αναδρομικών (σε συνταξιούχους) από τον κλάδο υγείας η κα. Βρακά τόνισε ότι «απλά θα επαναλάβω τις δεσμεύσεις που έχουν αναλάβει τόσο η Υπουργός, όσο και ο Υφυπουργός Εργασίας . Ήδη σχεδιάζεται από 1 Ιανουαρίου του 2018 το πλάνο επιστροφής των χρημάτων αυτών. Δεν χρειάζεται καμία αίτηση. Η πολιτική ηγεσία του Υπουργείου Εργασίας έχει δεσμευτεί εγγράφως ότι αναγνώρισε αυτή την αδικία και δεσμεύτηκε ότι θα επιστραφεί».
«Δεν χρειάζεται καμία νομική ενέργεια, δεν τίθεται ζήτημα παραγραφής, διότι η πολιτεία έχει αναγνωρίσει ότι τα χρήματα αυτά πρέπει να επιστραφούν», υπογράμμισε η κα. Βρακά.
Πηγή: e-forologia.gr
Αναρτήθηκε από K_Verros στις 6:18 μ.μ.
Ετικέτες ΑΝΑΔΡΟΜΙΚΑ, ΕΠΙΣΤΡΟΦΗ, ΣΥΝΤΑΞΕΙΣ
Πέμπτη, 12 Οκτωβρίου 2017
Υπογράφηκε η Κ.Υ.Α. για τη λοταρία αποδείξεων
Υπογράφηκε η κοινή υπουργική απόφαση, από την υφυπουργό Οικονομικών κ. Κατερίνα Παπανάτσιου για τη διενέργεια του προγράμματος δημοσίων κληρώσεων.
Αρμόδια Διεύθυνση για τη διενέργεια των κληρώσεων ορίζεται η Διεύθυνση Ηλεκτρονικής Διακυβέρνησης της Ανεξάρτητης Αρχής Δημοσίων Εσόδων.
Τα βασικά χαρακτηριστικά του προγράμματος δημοσίων κληρώσεων είναι τα εξής:
Α) Η αρμόδια Υπηρεσία μέχρι τις πρώτες είκοσι ημέρες κάθε μήνα λαμβάνει τα στοιχεία των συναλλαγών που πραγματοποίησαν οι φορολογούμενοι τον προηγούμενο μήνα. Στο τέλος του μήνα πραγματοποιούνται κληρώσεις που διεξάγονται με ηλεκτρονικό τρόπο.
Β) Το πλήθος των λαχνών προσδιορίζεται με τέτοιο τρόπο έτσι ώστε από τη μία να λαμβάνονται υπόψη όλες οι συναλλαγές, από την άλλη πλευρά να δίνονται κίνητρα για συναλλαγές που θεωρούνται μικρής αξίας.
Γ) Οι κληρώσεις θα είναι μηνιαίες και σε κάθε κλήρωση αναδεικνύονται χίλιοι (1.000) τυχεροί νικητές που κερδίζουν από €1.000,00. Στο πρόγραμμα δημοσίων κληρώσεων έχουν δικαίωμα συμμετοχής τα φυσικά πρόσωπα που διαθέτουν Α.Φ.Μ. και έχουν ηλικία άνω των 18 ετών.
Δ) Τα έπαθλα είναι αφορολόγητα, δεν αποτελούν εισόδημα, δεν υπόκεινται σε καμιά κράτηση υπέρ του Δημοσίου ή τρίτου ενώ είναι και ακατάσχετα.
Ε) Τα χρηματικά έπαθλα πιστώνονται σε τραπεζικό λογαριασμό που θα δηλώσει ο φορολογούμενος.
Αναρτήθηκε από K_Verros στις 1:46 μ.μ.
Ετικέτες ΑΠΟΔΕΙΞΕΙΣ, ΛΟΤΑΡΙΑ, ΥΠΟΥΡΓΕΙΟ ΟΙΚΟΝΟΜΙΚΩΝ
ΟΑΕΔ: Καταβολή επιδόματος σε εργαζόμενους φοιτητές-μαθητές για συμμετοχή σε εξετάσεις
Την καταβολή αποδοχών στους μαθητές – σπουδαστές – φοιτητές που απέχουν από την εργασία τους για συμμετοχή τους στις γραπτές εξετάσεις της σχολής που φοιτούν, προσφέρει ο ΟΑΕΔ.
Δικαιούχοι
Οι ενήλικες εργαζόμενοι μαθητές – σπουδαστές – φοιτητές που είναι ασφαλισμένοι στο ΙΚΑ-ΕΤΑΜ και εργάζονται στον ΙΔΙΩΤΙΚΟ ΤΟΜΕΑ δικαιούνται πλην της κανονικής τους άδειας επιπλέον άδεια τριάντα (30) εργάσιμων ημερών τον χρόνο άνευ αποδοχών άρα και άνευ ενσήμων, για να συμμετάσχουν στις γραπτές εξετάσεις της σχολής που φοιτούν.
Επίσης οι σπουδαστές των ΙΕΚ που εποπτεύονται από το Δημόσιο δικαιούνται την άδεια των τριάντα (30) ημερών άνευ αποδοχών, καθώς και οι προπτυχιακοί φοιτητές του Ανοικτού Πανεπιστημίου (ανεξαρτήτου ηλικίας) μόνον για τα προβλεπόμενα έτη σπουδών.
Οι άνω των 28 ετών φοιτητές πρέπει να φέρουν βεβαίωση από τη σχολή τους που να αναφέρει την ημερομηνία της πρώτης τους εγγραφής. Στην περίπτωση αυτή δικαιούνται την άδεια των 30 ημερών άνευ αποδοχών αλλά για τα προβλεπόμενα έτη σπουδών της κάθε σχολής συν δύο (2) επιπλέον, δηλαδή σύνολο έξι (6) έτη ή επτά (7) αν πρόκειται για Πολυτεχνικές ή Ιατρικές σχολές.
Οι μεταπτυχιακοί φοιτητές που εργάζονται στην Ελλάδα και παρακολουθούν μεταπτυχιακό πρόγραμμα (τόσο στον Ελλαδικό χώρο είτε στην Αλλοδαπή) για σπουδές έως δύο (2) έτη, δικαιούνται ανά έτος δέκα (10) ημέρες φοιτητική άδεια άνευ αποδοχών.
Δικαιούνται επίσης, άδεια τριάντα (30) ημερών, όσοι συμμετέχουν σε εξετάσεις για την απόκτηση δεύτερου πτυχίου και εργάζονται στον Ιδιωτικό Τομέα.
Δεν υπάρχει όριο προϋπηρεσίας για την χορήγηση της φοιτητικής αδείας.
Για να εισπράξουν οι μαθητές – σπουδαστές – φοιτητές την επιδότηση πρέπει να υποβάλουν τα δικαιολογητικά το αργότερο μέχρι της 31η Μαρτίου του επομένου έτους από αυτό στη διάρκεια του οποίου έκαναν χρήση της φοιτητικής άδειας, στην Υπηρεσία του ΚΠΑ2 ΟΑΕΔ της περιοχής όπου ανήκει η επιχείρηση ή το υποκατάστημα της επιχείρησης που εργάζονται.
Φωτοτυπία Δελτίου Αστυνομικής Ταυτότητας ή Φωτοτυπία Δελτίου Ταυτότητας Ομογενούς (και από τις δύο όψεις), για τους ΄Ελληνες και του Ομογενείς σπουδαστές αντίστοιχα
Φωτοτυπία Διαβατηρίου και άδειας διαμονής για τους Αλλοδαπούς σπουδαστές
Λογαριασμό Εθνικής Τραπέζης (φωτοτυπία της σελίδας στην οποία αναγράφεται το ΙΒΑΝ)
Πρωτότυπα δικαιολογητικά που ζητούνται είναι τα εξής :
Βεβαίωση (σε λογότυπο της εταιρείας) υπογεγραμμένη και σφραγισμένη από τον εργοδότη όπου υποχρεωτικά θα αναφέρει τις ημέρες άδειας άνευ αποδοχών που χορήγησε για την συμμετοχή του σπουδαστή στις γραπτές εξετάσεις της σχολής στην οποία είναι εγγεγραμμένος, (εάν η εταιρεία έχει υποκαταστήματα και εργάζεται σε ένα από αυτά ο σπουδαστής, να αναφέρεται στη βεβαίωση εργοδότη σε ποιο εργάζεται ώστε να τα καταθέσει στη συγκεκριμένη Υπηρεσία ΚΠΑ 2 του ΟΑΕΔ. Επίσης, εάν η επιχείρηση λειτουργεί Σάββατο ή/και Κυριακή να αναφέρεται στην βεβαίωση εργοδότη).
Τον ατομικό λογαριασμό ασφάλισης του σπουδαστή που αποδεικνύει ότι δεν έχουν ένσημα το διάστημα που έκαναν χρήση της αδείας αυτής (Οι ημέρες εργασίας και οι ημέρες άδειας εξετάσεων δεν πρέπει να υπερβαίνουν τις ημέρες ασφάλισης από τον εργοδότη).
Βεβαιώσεις από τη σχολή ότι συμμετείχαν στις γραπτές εξετάσεις όπου και θα αναφέρονται οι ακριβείς ημερομηνίες των εξετάσεων. Οι βεβαιώσεις θα είναι υπογεγραμμένες και θα φέρουν τη σφραγίδα της σχολής.
Οι ημέρες της άδειας μπορεί να είναι διακεκομμένες ή και συνεχόμενες αλλά πάντα στο διάστημα πλησίον της εξεταστικής περιόδου που αιτούνται κάθε φορά για την άδεια άνευ αποδοχών
Ο ΟΑΕΔ δεν επιδοτεί τα ένσημα για το διάστημα χρήσης της άδειας και αμείβονται όλοι με το εκάστοτε κατώτατο ημερομίσθιο του ανειδίκευτου εργάτη το οποίο αναπροσαρμόζεται σύμφωνα με την Εθνική Συλλογική Σύμβαση Εργασίας που ισχύει κάθε φορά.
Επισημαίνεται ότι από 14.2.2012 το νέο κατώτατο ημερομίσθιο ανέρχεται στο ποσό των 26,18 Ευρώ για άνω των 25 ετών και για κάτω των 25 ετών σε 22,82 Ευρώ)
Πηγή: aftodioikisi.gr
Αναρτήθηκε από K_Verros στις 11:18 π.μ.
Ετικέτες ΕΞΕΤΑΣΕΙΣ, ΕΠΙΔΟΜΑ, ΜΑΘΗΤΕΣ, ΟΑΕΔ, ΦΟΙΤΗΤΕΣ
Παράταση προθεσμίας υποβολής δικαιολογητικών ένταξης για δικαιούχους της Δράσης «Ενίσχυση της Αυτοαπασχόλησης Πτυχιούχων Τριτοβάθμιας Εκπαίδευσης»
Παράταση της προθεσμίας υποβολής των απαιτούμενων δικαιολογητικών ένταξης μέχρι 20/10/17 για την κατηγορία δικαιούχων Α της Δράσης «Ενίσχυση της Αυτοαπασχόλησης Πτυχιούχων Τριτοβάθμιας Εκπαίδευσης».
Αποφασίστηκε η παράταση της προθεσμίας υποβολής του φακέλου των επιχειρηματικών σχεδίων του συμπληρωματικού προσωρινού καταλόγου για την Κατηγορία Δικαιούχων Α' (άνεργοι) με τα απαιτούμενα δικαιολογητικά Ένταξης του Παραρτήματος IV της Αναλυτικής Πρόσκλησης έως την Παρασκευή 20 Οκτωβρίου 2017 και ώρα 17:00.
Ο φάκελος των δικαιολογητικών θα υποβληθεί στην έδρα του εταίρου του ΕΦΕΠΑΕ, ανάλογα με την περιφέρεια υλοποίησης του επιχειρηματικού σχεδίου. Οι διευθύνσεις και οι περιφέρειες αρμοδιότητας των εταίρων του ΕΦΕΠΑΕ, αναγράφονται στο ΠΑΡΑΡΤΗΜΑ IV της Αναλυτικής Πρόσκλησης της Δράσης.
Η ανωτέρω προθεσμία είναι οριστική και η μη τήρησή της οδηγεί στην απόρριψη του επιχειρηματικού σχεδίου.
Αναρτήθηκε από K_Verros στις 11:05 π.μ.
Ετικέτες ΑΥΤΟΑΠΑΣΧΟΛΗΣΗ, ΔΡΑΣΗ, ΠΑΡΑΤΑΣΗ, ΠΤΥΧΙΟΥΧΟΙ, ΤΡΙΤΟΒΑΘΜΙΑ
K_Verros
Διευκρινίσεις σχετικά με τα απαραίτητα προσόντα γι...
ΟΑΕΔ: Τελειώνει το επίδομα ανεργίας; Δείτε τα «μπό...
ΟΑΕΔ – Κοινωφελής εργασία: Έρχονται 7.685 προσλήψε...
Από 1 Ιανουαρίου 2018 η επιστροφή αναδρομικών σε σ...
ΟΑΕΔ: Καταβολή επιδόματος σε εργαζόμενους φοιτητές...
Παράταση προθεσμίας υποβολής δικαιολογητικών ένταξ...
Δάνεια έως 25.000 ευρώ από το ΕΤΕΑΝ σε μικρές επιχ...
Ξεκινούν αύριο οι αιτήσεις για το πρόγραµµα επιχορ...
Μέσα στον Οκτώβριο η πληρωμή της τρίτης δόσης Οικο...
Νέα ηλεκτρονική πλατφόρμα για τη ρύθμιση οφειλών τ...
Τ. Πετρόπουλος: Η ρύθμιση των οφειλών προς τα Ασφα...